[{"text_idx": "#000000", "text": "Cyw ia\u0302r, pwmpen cnau menyn a gnocchi"}, {"text_idx": "#000001", "text": "Da chi\u2019n gwybod bod swper yn llwyddiant pan fo\u2019ch plentyn yn clirio ei bla\u0302t ac yn rhoi cwtsh enfawr i chi fel diolch."}, {"text_idx": "#000002", "text": "Dio\u2019n sicr ddim yn digwydd yn aml, ond dyna yn union ddigwyddodd ar o\u0302l i mi goginio\u2019r pryd yma am y tro cyntaf. Ymateb gwych o ystyried mai\u2019r unig beth wnes i oedd taflu llwyth o gynhwysion mewn tun a\u2019u pobi."}, {"text_idx": "#000003", "text": "Ar o\u0302l diwrnod prysur, y peth olaf dwi eisiau ei wneud yw treulio oriau yn y gegin yn gwneud swper cymhleth ac wedyn gwario lot gormod o amser yn clirio\u2019r llanast. Felly fy mwriad efo\u2019r rysa\u0301it yma oedd creu rhywbeth syml a chyflym, oedd hefyd yn defnyddio\u2019r cynhwysion prin oedd gen i yn yr oergell, achos i fod yn onest doedd gen i ddim mynadd mynd i\u2019r siop chwaith!"}, {"text_idx": "#000004", "text": "Felly dyma daflu\u2019r hanner pwmpen cnau menyn (butternut squash) oedd \u2018di bod yn llechu yng ngwaleod yr oergell ers duw a w\u0302yr pryd, mewn i dun pobi efo cwpwl o foron, courgette oedd di gweld dyddiau gwell, ychydig o ewynnau o arlleg a chwe chlun cyw ia\u0302r."}, {"text_idx": "#000005", "text": "Roedd gen i ychydig bach o pesto gwyrdd a phast tomato heulsych (sundried) oedd angen eu denfyddio felly fe gafodd hanner y cyw ia\u0302r eu gorchuddio gyda\u2019r pesto a\u2019r hanner arall gyda\u2019r past tomato. Gallwch chi ddefnyddio un neu\u2019r llall."}, {"text_idx": "#000006", "text": "Yna i goroni popeth fe daflais ychydig o gnocchi i mewn hefyd. Does dim angen eu berwi, dim ond eu taflu i mewn yn syth o\u2019r paced. Yn y diwedd fe fydd gennych chi gyw ia\u0302r blasus, llysiau sydd wedi\u2019i coginio yn berffaith a gnocchi cras sydd hefyd wedi amsugno blas y cyw ia\u0302r a\u2019r pesto a saws tomato."}, {"text_idx": "#000007", "text": "Dwi\u2019n ffan mawr o goginio mewn un badell, a gewch chi ddim swper symlach na hwn . Ond eto roedd o\u2019n hynod flasus a llwyddiant ysgubol efo\u2019r teulu cyfan. A dim ond un tun oedd i\u2019w olchi ar y diwedd. Be well?"}, {"text_idx": "#000008", "text": "6 ewyn garlleg (dal yn eu croen)"}, {"text_idx": "#000009", "text": "3 llwy de o pesto"}, {"text_idx": "#000010", "text": "3 llwy de o saws tomato heulsych"}, {"text_idx": "#000011", "text": "1 llwy fwrdd o olew olewydd"}, {"text_idx": "#000012", "text": "Cynheswch y popty i 200C / 180C ffan / mar nwy 6."}, {"text_idx": "#000013", "text": "Torrwch sleisys yng nghroen y cyw ia\u0302r, a\u2019i osod mewn tun pobi."}, {"text_idx": "#000014", "text": "Torrwch y bwmpen, moron a courgette yn dameidiau a\u2019u gosod o gwmpas y cyw ia\u0302r efo\u2019r garlleg."}, {"text_idx": "#000015", "text": "Taenwch y pesto ar dri o\u2019r darnau cyw ia\u0302r a\u2019r saws tomato ar y gweddill."}, {"text_idx": "#000016", "text": "Tywalltwch yr olew am ben y llysiau a\u2019i roi yn y popty i goginio am 10 munud."}, {"text_idx": "#000017", "text": "Ychwanegwch y gnocchi gan eu cymysgu yn y sudd a\u2019r olew, cyn ei ddychwelyd i\u2019r popty a choginio am 25/30 munud arall, hyd nes bod y cyw ia\u0302r wedi coginio a\u2019r llysiau yn feddal."}, {"text_idx": "#000018", "text": "Dyw Llundain ddim yn brin o fwytai da, ond mae gen i ffefryn newydd, ac yn digwydd bod, mae o\u2019n cael ei redeg gan Gymry. Bwyty Tom Simmons."}, {"text_idx": "#000020", "text": "Nid ar chwarae bach mae rhywun yn agor bwyty ynghanol Llundain ond mae Tom Simmons eisoes wedi ennill ei le ymysg yr holl fwytai crand eraill ger Tower Bridge. Mae\u2019r bwyty ei hun wedi ei guddio tu ol i rai o\u2019r adeiladau newydd yn Tower Bridge, ond wir i chi mae\u2019n werth ei ffeindio."}, {"text_idx": "#000021", "text": "Fe gewch chi groeso cynnes gan Lowri, sy\u2019n rhedeg y bwyty ar y cyd gyda Tom. Mae mor braf cael siarad Cymraeg ynghanol Llundain, mae\u2019n gwneud y profiad yn un llawer mwy personol. Ond mae Lowri hefyd yn wybodus iawn ynglyn a\u2019r bwyd a\u2019r gwin sydd ar y fwydlen, ac yn barod i sgwrsio ac ateb unrhyw gwestiynau."}, {"text_idx": "#000022", "text": "Dwi wedi bwyta yno deirgwaith nawr, ac mae safon y coginio wedi bod yn gyson o uchel. Mae pob pryd wedi bod yn bleser llwyr. Ar ein hymweliad diwethaf dywedodd fy ngwr mai dyma un o\u2019r prydau gorau iddo gael yn Llundain."}, {"text_idx": "#000023", "text": "Mae\u2019r bwyd yn glasurol ei naws, ond mae ei Gymreictod i\u2019w weld yn glir yn y cynhwysion mae o\u2019n ei ddefnyddio o\u2019r menyn cennin gywrdd gogoneddus sy\u2019n cael ei weini efo bara sourdough ffres, i\u2019r cig oen cymreig a coctels chwisgi Penderyn."}, {"text_idx": "#000024", "text": "Mae\u2019r eog wedi\u2019i gochi gyda betys, afal a rhuddygl yn ffordd berffaith o ddechrau pryd. cyfuniad hyfryd o flasau, ond sydd yn dal i fod yn ffres ac ysgafn."}, {"text_idx": "#000025", "text": "Dwi wedi cael yr hwyaden a cig oen fel prif gwrs ac fe fuaswn i\u2019n argymell y ddau. Ond mae\u2019n werth dod am y tatws yn unig. mae yna ddigon o fwyd ar un pla\u0302t felly does dim rhaid cael tatws ychwanegol ond maen nhw wir yn werth eu trio. Maen nhw\u2019n edrych yn debyg i sglodion mawr, ond mae yna lafur cariad yn mynd fewn i\u2019r rysa\u0301it yma. Fel yr esboniodd Lowri i mi, mae haenau o datws tenau yn cael eu coginio n y popty cyn eu torri fewn i sglodion a\u2019u ffrio. Mochaidd ond mor flasus."}, {"text_idx": "#000026", "text": "Dwi\u2019n licio rhywbeth ysgafn ar ddiwedd pryd mawr, ac mae\u2019r pwdinau dwi wedi\u2019i gael yma wastad yn taro deuddeg. Yn greadigol, a blasus ond heb fod yn rhy felys chwaith. Roedd y darten afal yn benodol yn ogoneddus."}, {"text_idx": "#000027", "text": "Ond peidiwch a\u0302 gadael cyn trio\u2019r coctels, dewis bychan sydd yna ond mae\u2019r coctel Chwisgi, wedi ei wneud efo Penderyn ac oren yn un o fy hoff ddiodydd erioed. I fod yn onest fyddai\u2019n werth mynd no\u0302l yno dim ond i gael un o\u2019r rheina a powlen o datws!Felly os ydych chi byth yn Llundain, fe fuaswn i\u2019n sicr yn argymell eich bod yn gwneud amser am ginio neu swper yn Tom Simmons."}, {"text_idx": "#000028", "text": "Fy enw i ydi Elliw Gwawr a dwi'n caru cacennau. Felly dyma gofnod o'r hyn dwi'n ei bobi a'i fwyta."}]